Rata şomajului în luna ianuarie 2024 a fost, în formă ajustată sezonier, de 5,7%, în creştere cu 0,1 puncte procentuale faţă de cea înregistrată în luna decembrie 2023, arată datele publicate luni de Institutul Naţional de Statistică (INS).
"Rata şomajului în luna ianuarie 2024 a fost, în formă ajustată sezonier, de 5,7%, în creştere cu 0,1 puncte procentuale faţă de cea înregistrată în luna decembrie 2023. Rata şomajului la bărbaţi a fost cu 1,3 puncte procentuale mai mare decât la femei", arată datele INS.
Numărul şomerilor (în vârstă de 15-74 ani) estimat pentru luna ianuarie a anului 2024 a fost de 472.000 persoane: în creştere faţă de luna precedentă (458.900 persoane); în creştere faţă de aceeaşi perioadă a anului precedent (453.100 persoane).
Pe sexe, rata şomajului la bărbaţi a depăşit-o cu 1,3 puncte procentuale pe cea a femeilor (valorile respective fiind 6,3% în cazul persoanelor de sex masculin şi 5% în cazul celor de sex feminin).
Reţine în continuare atenţia nivelul ridicat, de 22,1%, al ratei şomajului în rândul tinerilor (15-24 ani).
Pentru persoanele adulte (25-74 ani), rata şomajului a fost estimată la 4,4% pentru luna ianuarie 2024 (3,9% în cazul femeilor şi 4,7 % al bărbaţilor).
Numărul şomerilor în vârstă de 25-74 ani reprezenta 72% din numărul total al şomerilor estimat pentru luna ianuarie 2024.